62008CO0364
DIGRIET TAL-QORTI TAL-ĠUSTIZZJA (It-Tmien Awla)
24 ta’ Ottubru 2008 (
*1
)
Fil-Kawża C-364/08,
li għandha bħala suġġett talba għal deċiżjoni preliminari skont l-Artikolu 234 KE, imressqa mit-tribunal de première instance d’Arlon (il-Belġju), permezz ta’ Deċiżjoni tal-24 ta’ Lulju 2008, li waslet fil-Qorti tal-Ġustizzja fis-, fil-proċedura
Marc Vandermeir
vs
État belge — SPF Finances,
IL-QORTI TAL-ĠUSTIZZJA (It-Tmien Awla),
komposta minn T. von Danwitz, President tal-Awla, R. Silva de Lapuerta (Relatur) u E. Juhász, Imħallfin,
Avukat Ġenerali: M. Poiares Maduro,
Reġistratur: R. Grass,
peress li l-Qorti tal-Ġustizzja qed tipproponi li tiddeċiedi permezz ta’ digriet motivat skont l-ewwel subparagrafu tal-Artikolu 104(3) tar-Regoli tal-Proċedura tagħha,
wara li semgħet lill-Avukat Ġenerali,
tagħti l-preżenti
Digriet
1
It-talba għal deċiżjoni preliminari tirrigwarda l-interpretazzjoni tal-Artikoli 43 KE u 49 KE.
2
Din it-talba ġiet ippreżentata fil-kuntest ta’ kawża bejn M. Vandermeir u l-Istat Belġjan — SPF Finances — dwar it-tassazzjoni ta’ vettura rreġistrata u li ngħatat b’leasing fil-Lussemburgu.
Il-kuntest ġuridiku
3
Skont il-qorti tar-rinviju, id-dispożizzjonijiet tal-leġiżlazzjoni nazzjonali li japplikaw fil-kawża prinċipali huma s-segwenti.
4
L-Artikolu 3 tal-kodiċi tat-taxxi simili mat-taxxa fuq id-dħul, fil-verżjoni tiegħu applikabbli għall-kawża prinċipali (iktar ’il quddiem il-“kodiċi”), li jinsab taħt it-Titolu II tiegħu, bit-titolu “Taxxa taċ-ċirkulazzjoni tal-vetturi bil-mutur”, jgħid:
“Hija stabbilita taxxa fuq il-vetturi li jaħdmu bl-istim jew bil-magna, li jservu jew għat-trasport tal-persuni, jew għat-trasport fuq it-toroq ta’ kwalunkwe merkanziji jew oġġetti.”
5
L-Artikolu 6 tal-kodiċi jipprovdi:
“Huwa suġġett għat-taxxa kull min iħaddem għall-użu tiegħu stess […] vettura waħda jew iktar minn dawk imsemmija fl-Artikoli 3 u 4, kemm jekk għandu l-proprjetà jew il-pussess personali tagħhom, kif ukoll jekk jiddisponi minnhom b’mod permanenti jew abitwali permezz ta’ kiri jew ftehim ieħor.”
6
Il-kliem tal-ewwel subparagrafu tal-Artikolu 21 tal-kodiċi jgħid is-segwenti:
“It-taxxa hija dovuta mill-persuna fiżika jew legali li hija jew għandha tiġi indikata fiċ-ċertifikat ta’ reġistrazzjoni, kemm-il darba vettura hija jew għandha tkun imniżżla f’isem din il-persuna fir-reġistru miżmum mill-awtorità għar-reġistrazzjoni tal-vetturi.”
7
Il-punt 9 tal-Artikolu 5(1) tal-kodiċi jeżenta mit-taxxa “lill-vetturi bil-mutur użati minn resident Belġjan li tqiegħedu għad-dispożizzjoni tiegħu mill-persuna li timpjegah li hija stabbilita f’pajjiż barrani u li huma rreġistrati fih”.
8
Il-punt 1 tal-ewwel subparagrafu tal-Artikolu 94 tal-kodiċi, li jinsab taħt it-Titolu V tiegħu, bit-titolu “Taxxa għall-użu fit-toroq”, jistabbilixxi:
“Hija stabbilita favur l-Istat, taxxa simili għat-taxxa fuq id-dħul li tolqot:
1o
il-karozzi, […] hekk kif dawn il-vetturi huma ddefiniti fil-liġi dwar ir-reġistrazzjoni tal-vetturi bil-mutur […], meta dawn il-vetturi li huma jew irid ikollhom pjanċa bin-numru ta’ reġistrazzjoni […] maħruġa fil-kuntest ta’ din il-liġi.”
9
Skont l-Artikolu 99 tal-kodiċi, il-vetturi msemmija fil-punt 1 tal-ewwel subparagrafu tal-Artikolu 94 tal-istess kodiċi jitqiesu bħala użati fuq it-toroq pubbliċi fil-Belġju minn meta jkunu jew ikollhom jitniżżlu fir-reġistru tal-uffiċċju taċ-ċirkulazzjoni fit-toroq.
10
Skont l-Artikolu 108 tal-kodiċi, li jinsab taħt it-Titolu VI tiegħu, bit-titolu “Taxxi li jikkumpensaw is-sisa”:
“Teżisti favur l-Istati, taxxa li tikkumpensa s-sisa li tolqot il-karozzi […] li l-magni tagħhom jaħdmu bid-diesel.”
11
L-Artikolu 2 tal-kodiċi, li jinsab taħt it-Titolu I tiegħu, bit-titolu “Dispożizzjonijiet komuni”, jawtoriżża lill-Istat Belġjan sabiex jirrikorri għall-multi amministrattivi meta l-persuna taxxabbli tikser id-dispożizzjonijiet ta’ dan il-kodiċi.
12
L-Artikolu 3 tad-Digriet Irjali tal-20 ta’ Lulju 2001 dwar ir-reġistrazzjoni tal-vetturi, fil-verżjoni tiegħu applikabbli għall-kawża prinċipali, jipprovdi:
“1.   Il-persuni residenti fil-Belġju għandhom jirreġistraw il-vetturi li jixtequ jqiegħdu fiċ-ċirkulazzjoni fil-Belġju fir-reġistru tal-vetturi msemmi fl-Artikolu 6, anki jekk dawn il-vetturi huma diġa rreġistrati f’pajjiż barrani.
Ir-residenza fil-Belġju tfisser li dawn il-persuni jissodisfaw waħda mis-segwenti kundizzjonijiet:
a)
ikunu mniżla fir-reġistri tal-popolazzjoni ta’ komun Belġjan;
[…]
2.   Fis-segwenti każijiet, ir-reġistrazzjoni fil-Belġju tal-vetturi rreġistrati f’pajjiż barrani, u użati fit-toroq mill-persuni msemmija fil-paragrafu 1, mhiex obbligatorja għal:
[…]
2o
vettura użata minn persuna fiżika fl-eżerċizzju tal-professjoni tagħha u, b’mod aċċessorju, għall-użu privat, u li titqiegħed għad-dispożizzjoni minn persuna li tħaddem stabbilita f’pajjiż barrani li din il-persuna fiżika hija marbuta magħha permezz ta’ kuntratt ta’ xogħol; f’dan il-każ, f’din il-vettura għandu jkun hemm dikjarazzjoni pprovduta mill-amministrazzjoni li rċeviet [it-taxxa fuq il-valur miżjud]; il-kundizzjonijiet dettaljati dwar l-użu tal-vettura għandhom jiġu ffissati mill-Ministeru tal-Finanzi;
[…]”
Il-kawża prinċipali u d-domanda preliminari
13
M. Vandermeir huwa residenti fil-Belġju.
14
Fl-2004, huwa kien jaħdem bħala ġurnalist indipendenti fil-Lussemburgu, fejn kellu uffiċċju kif ukoll il-kważi totalità tal-klijentela tiegħu. Ir-realtà tal-istabbiliment tiegħu f’dan l-Istat Membru ġiet ivverifikata minn spettur tas-sigurtà soċjali tal-Lussemburgu.
15
Fix-xahar ta’ Frar tal-istess sena, M. Vandermeir ingħata leasing mingħand kumpannija Lussemburgiża, vettura rreġistrata fil-Lussemburgu f’isem din il-kumpannija bin-numru tal-pjanċa tar-reġistrazzjoni FM7687.
16
Fl-10 ta’ Awwissu 2004, is-servizzi tad-dwana Belġjani għamlu investigazzjoni fuq M. Vandermeir u ħejjew rapport minħabba ksur tal-leġiżlazzjoni dwar ir-reġistrazzjoni.
17
Dan ir-rapport intbgħat lill-awtoritajiet fiskali Belġjani, li sussegwentement ipproċedew għat-talba, għas-sena taxxabbli 2004, ta’ taxxa ta’ ċirkulazzjoni, ta’ taxxa ta’ tqegħid ta’ ċirkulazzjoni fit-toroq, ta’ taxxa kumpensatorja għas-sisa u għal impożizzjoni ta’ multa amministrattiva fuq M. Vandermeir.
18
Fit-23 ta’ Diċembru 2005, M. Vandermeir ressaq ilment kontra dawn it-taxxi u din il-multa.
19
Peress li dan l-ilment ġie miċħud b’deċiżjoni tas-26 ta’ Ġunju 2007, M. Vandermeir ippreżenta appell quddiem il-qorti tar-rinviju.
20
Kien f’dawn iċ-ċirkustanzi li t-tribunal de première instance d’Arlon iddeċieda li jissospendi l-kawża quddiemu u li jagħmel is-segwenti domanda preliminari lill-Qorti tal-Ġustizzja:
“L-Artikoli 43 [KE] u/jew 49 KE jipprekludu leġiżlazzjoni nazzjonali ta’ Stat Membru wieħed, bħal dik in kwistjoni, li timponi lil persuna li taħdem għal rasha li hija residenti f’dan l-Istat Membru li jirreġistra fih il-vettura tiegħu hemmhekk, filwaqt li jkun jeżerċità l-attività professjonali tiegħu, kważi b’mod esklużiv, fi Stat Membru ieħor minn stabbiliment permanenti li għandu pussess tiegħu, u dan meta din il-vettura la hija intiża sabiex tkun essenzjalement użata fl-ewwel Stat Membru b’mod permanenti u lanqas, fil-fatt, ma hija użata b’dan il-mod?”
Fuq id-domanda preliminari
21
Skont l-ewwel subparagrafu tal-Artikolu 104(3) tar-Regoli tal-Proċedura, f’każ li t-tweġiba għal domanda preliminari tkun tista’ kjarament tiġi dedotta mill-ġurisprudenza, il-Qorti tal-Ġustizzja tista’ f’kull mument, wara li tkun semgħet lill-Avukat Ġenerali, tagħti deċiżjoni permezz ta’ digriet motivat.
22
Preliminarjament, għandu jiġi mfakkar li, bla ħsara għal ċerti eċċezzjonijiet mhux rilevanti fil-kawża prinċipali, it-tassazzjoni tal-vetturi bil-mutur ma ġietx armonizzata fuq livell Komunitarju. B’hekk, l-Istati Membri huma liberi li jeżerċitaw l-awtorità fiskali tagħhom f’dan il-qasam, bil-kundizzjoni li jeżerċitawha fl-osservanza tad-dritt Komunitarju (ara s-sentenzi tal-21 ta’ Marzu 2002, Cura Anlagen, C-451/99, Ġabra p. I-3193, punt 40; tal-, Il-Kummissjoni vs Id-Danimarka, C-464/02, Ġabra p. I-7929, punt 74; tal-, Nadin u Nadin-Lux, C-151/04 u C-152/04, Ġabra p. I-11203, punt 40; tat-, Il-Kummissjoni vs Il-Finlandja, C-232/03, punt 46, kif ukoll id-Digrieti tas-, van de Coevering, C-242/05, Ġabra p. I-5843, punt 23, u tat-, Ilhan, C-42/08, punt 17).
Fuq l-eżistenza ta’ restrizzjonijiet għal-libertà ta’ stabbiliment u għal-libertà li jiġu pprovduti servizzi
23
Skont l-Artikolu 43 KE, ir-restrizzjonijiet għal-libertà tal-istabbiliment taċ-ċittadini ta’ Stat Membru fit-territorju ta’ Stat Membru ieħor, għandhom jiġu pprojbiti.
24
Skont ġurisprudenza kostanti, għandhom jiġu kkunsidrati bħala tali restrizzjonijiet il-miżuri kollha li jipprojbixxu, jimpedixxu jew jagħmlu inqas attraenti l-eżerċizzju ta’ din il-libertà (ara s-sentenzi tat-30 ta’ Novembru 1995, Gebhard, C-55/94, Ġabra p. I-4165, punt 37; tal-, CaixaBank France, C-442/02, Ġabra p. I-8961, punt 11, u tas-, Columbus Container Services, C-298/05, Ġabra p. I-10451, punt 34).
25
Għalkemm, skont il-kliem tagħhom, id-dispożizzjonijiet tat-Trattat KE dwar il-libertà ta’ stabbiliment huma intiżi sabiex jiżguraw il-benefiċċju tat-trattament nazzjonali fl-Istat Membru ospitanti, fl-istess waqt dawn jipprekludu li l-Istat Membru ta’ oriġini jostakola l-istabbiliment fi Stat Membru ieħor ta’ wieħed miċ-ċittadini tiegħu jew ta’ kumpannija stabbilita skond il-leġiżlazzjoni tiegħu (ara s-sentenzi tas-16 ta’ Lulju 1998, ICI, C-264/96, Ġabra p. I-4695, punt 21; tat-, Cadbury Schweppes u Cadbury Schweppes Overseas, C-196/04, Ġabra p. I-7995, punt 42, kif ukoll tal-, Lidl Belgium, C-414/06, Ġabra p. I-3601, punt 19).
26
Obbligu ta’ reġistrazzjoni bħal dak impost mil-leġiżlazzjoni in kwistjoni fil-kawża prinċipali fuq il-ħaddiema li jaħdmu għal rashom residenti fil-Belġju jostakola l-aċċess tagħhom għall-attivitajiet tal-persuni li jaħdmu għal rashom fl-Istati Membri l-oħra u b’hekk huwa ta’ natura li jimpedixxi jew jagħmel inqas attraenti l-eżerċizzju, minn dawn il-ħaddiema, tal-libertà tal-istabbiliment (ara, f’dan is-sens, is-sentenzi ċċitati iktar ’il fuq Il-Kummissjoni vs Id-Danimarka, punt 46; Nadin u Nadin-Lux, punti 36 u 37, kif ukoll Il-Kummissjoni vs Il-Finlandja, punt 40).
27
Konsegwentement, dan l-obbligu jikkostitwixxi restrizzjoni għal-libertà tal-istabbiliment ipprojbita, bħala prinċipju, mill-Artikolu 43 KE.
28
L-Artikolu 49 KE jipprojbixxi r-restrizzjoniiet għal-libertà li jiġu pprovduti servizzi ġewwa l-Komunità Ewropea.
29
Skont ġurisprudenza kostanti, din id-dispożizzjoni tipprekludi l-applikazzjoni ta’ kull leġiżlazzjoni li, mingħajr ġustifikazzjoni oġġettiva, tostakola l-possibbiltà ta’ fornitur ta’ servizzi milli jeżerċita effettivament din il-libertà jew li għandha l-effett li tagħmel l-provvista ta’ servizzi bejn Stati Membri iktar diffiċli mill-provvista ta’ servizzi purament interna lejn Stat Membru wieħed (ara s-sentenza Cura Anlagen, iċċitata iktar ’il fuq, punti 29 u 30, kif ukoll id-Digrieti tat-30 ta’ Mejju 2006, Leroy, C-435/04, Ġabra p. I-4835, punt 11, u van de Coevering, iċċitat iktar ’il fuq, punti 19 u 20).
30
Issa, obbligu ta’ reġistrazzjoni bħal dak in kwistjoni fil-kawża prinċipali għandu l-effett li jagħmel iktar diffiċli l-attivitajiet ta’ leasing transkonfinali (ara s-sentenza Cura Anlagen, iċċitata iktar ’il fuq, punt 37, u d-Digriet Leroy, iċċitat iktar ’il fuq, punt 12).
31
Għaldaqstant, dan l-obbligu jikkostitwixxi restrizzjoni skont l-Artikolu 49 KE.
Fuq il-ġustifikazzjoni tar-restrizzjonijiet għal-libertà ta’ stabbiliment u għal-libertà li jiġu pprovduti servizzi
32
Mill-ġurisprudenza tal-Qorti tal-Ġustizzja jirriżulta li Stat Membru jista’ jimponi obbligu ta’ reġistrazzjoni fuq vettura bil-mutur maħruġa b’leasing minn ħaddiem li hu residenti f’dan l-Istat, mingħand kumpannija stabbilita fi Stat Membru ieħor meta l-imsemmija vettura tkun intiża għal użu essenzjalment fit-territorju tal-ewwel Stat Membru b’mod permanenti jew meta fil-fatt tkun użata b’dan il-mod (ara, f’dan is-sens, is-sentenzi ċċitati iktar ’il fuq Cura Anlagen, punt 42; Il-Kummissjoni vs Id-Danimarka, punti 75 sa 78; Nadin u Nadin-Lux, punt 41, kif ukoll Il-Kummissjoni vs Il-Finlandja, punt 47).
33
Min-naħa l-oħra, jekk dawn il-kundizzjonijiet ma jkunux sodisfatti, ir-rabta ma’ Stat Membru tal-vettura rreġistrata fi Stat Membru ieħor tkun dgħajfa, b’tali mod li tkun meħtieġa ġustifikazzjoni oħra għar-restrizzjoni in kwistjoni (ara s-sentenzi Il-Kummissjoni vs Id-Danimarka, iċċitata iktar ’il fuq, punt 79; Il-Kummissjoni vs Il-Finlandja, iċċitata iktar ’il fuq, punt 48, u d-Digriet van de Coevering, iċċitat iktar ’il fuq, punt 26).
34
Fir-rigward ta’ ġustifikazzjoni eventwali tal-obbligu ta’ reġistrazzjoni in kwistjoni fil-kawża prinċipali, il-Qorti tal-Ġustizzja diġà ddeċidiet, min-naħa waħda, li l-Artikolu 43 KE jipprekludi li liġi nazzjonali ta’ Stat Membru wieħed timponi fuq ħaddiem li jaħdem għal rasu residenti f’dan l-Istat Membru li jirreġistra fih vettura ta’ kumpannija mogħtija għad-dispożizzjoni tiegħu mill-kumpannija li timpjegah, liema kumpannija hija stabbilita fi Stat Membru ieħor, meta l-vettura tal-kumpannija la hija intiża li tkun essenzjalment użata fl-ewwel Stat Membru b’mod permanenti u lanqas fil-fatt ma hija użata b’dan il-mod (ara s-sentenza Nadin u Nadin-Lux, iċċitata iktar ’il fuq, punt 55, kif ukoll id-Digriet Leroy, iċċitat iktar ’il fuq, punt 13) u, min-naħa l-oħra, li l-Artikolu 49 KE jipprekludi li liġi nazzjonali ta’ Stat Membru wieħed timponi fuq fuq persuna residenti f’dan l-Istat Membru li jirreġistra fih vettura mikrija lil kumpannija ta’ leasing stabbilita fi Stat Membru ieħor, meta din il-vettura la hija intiża li tkun essenzjalment użata fl-ewwel Stat Membru b’mod permanenti u lanqas fil-fatt ma hija użata b’dan il-mod (ara d-Digriet Leroy, iċċitat iktar ’il fuq, punt 14).
35
Minn dan jirriżulta li, peress li M. Vandermeir ma jużax il-vettura tiegħu skont il-kundizzjonijiet elenkati fil-punt 32 ta’ dan id-digriet, il-fatt li huwa jeżerċita l-attività tiegħu bħala persuna li taħdem għal rasha fil-Lussemburgu bħala persuna fiżika li għandha l-pussess ta’ stabbiliment permanenti f’dan l-Istat Membru u mhux bħala amministratur jew diriġent ta’ kumpannija stabbilita f’dan l-istess Stat Membru jew il-fatt li huwa stess ħareġ vettura b’leasing mingħand kumpannija Lussemburgiża u mhux permezz ta’ ta’ persuna li timpjegah li tqiegħed vettura għad-dispożizzjoni tiegħu, ma jistax jiġġustifika obbligu ta’ reġistrazzjoni bħal dak in kwistjoni fil-kawża prinċipali.
36
Fid-dawl tal-kunsiderazzjonijiet kollha preċedenti, ir-risposta għad-domanda li saret għandha tkun fis-sens li l-Artikoli 43 KE u 49 KE għandhom jiġu interpretati fis-sens li jipprekludu leġiżlazzjoni nazzjonali ta’ Stat Membru, bħal dik in kwistjoni fil-kawża prinċipali, li tgħid li persuna li taħdem għal rasha li hija residenti f’dan l-Istat Membru hija marbuta li tirreġistra fih vettura maħruġa b’leasing mingħand kumpannija stabbilita fi Stat Membru ieħor, meta din il-vettura la hija intiża li tkun essenzjalment użata fit-territorju tal-ewwel Stat Membru b’mod permanenti u lanqas fil-fatt ma hija użata b’dan il-mod.
Fuq l-ispejjeż
37
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż.
Għal dawn il-motivi, Il-Qorti tal-Ġustizzja (It-Tmien Awla) taqta’ u tiddeċiedi:
L-Artikoli 43 KE u 49 KE għandhom jiġu interpretati fis-sens li jipprekludu leġiżlazzjoni nazzjonali ta’ Stat Membru, bħal dik in kwistjoni fil-kawża prinċipali, li tgħid li persuna li taħdem għal rasha li hija residenti f’dan l-Istat Membru hija marbuta li tirreġistra fih vettura maħruġa b’leasing mingħand kumpannija stabbilita fi Stat Membru ieħor, meta din il-vettura la hija intiża li tkun essenzjalment użata fit-territorju tal-ewwel Stat Membru b’mod permanenti u lanqas fil-fatt ma hija użata b’dan il-mod.
Firem
(
*1
)	Lingwa tal-kawża: il-Franċiż.